જો જીપીએસસી કે યુપીએસસીમાં પાસ થવું એ તમારું લક્ષ્ય હશે, તો અનુદીપ દુરીશેટ્ટી તમારા માટે અજાણ્યું નામ નહીં હોય. મૂળ તેલંગણાના અનુદીપે પિલાની, રાજસ્થાનના વિખ્યાત બિરલા ઇન્સ્ટિટ્યૂટ ઓફ ટેક્નોલોજીમાંથી ઇલેક્ટ્રોનિક્સ એન્ડ ઇન્સ્ટ્રુમેન્ટેશનમાંથી બી.ટેક.ની ડીગ્રી મેળવી છે. 2011થી તેમણે આઇએએસની પરીક્ષા આપવાની શરૂઆત કરી અને 2018માં સફળતા મળી. એ દરમિયાન તેમને વતન હૈદરાબાદમાં ગૂગલમાં નોકરી મળી ગઈ. યુપીએસસી પાર કરીને તેઓ ઇન્ડિયન રેવન્યુ સર્વિસીઝના ઓફિસર પણ બન્યા, છતાં તેમણે આઇએએસનું લક્ષ્ય ન છોડ્યું અને આ વર્ષે તેઓ યુપીએસસીમાં ટોપર બન્યા. અનુદીપે એક ઇન્ટરવ્યૂમાં કહ્યું કે તેમણે એન્થ્રોપોલોજી (માનવ સભ્યતા અને સંસ્કૃતિનો વિકાસ) વિષય પસંદ કર્યો હતો અને તેની તૈયારી માટે તેમણે યુટ્યૂબ પર પૂરેપૂરો મદાર રાખ્યો!